ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-2073/97 υποβολή: Jaak Vandemeulebroucke (ARE) προς την Επιτροπή (19 Ιουνίου 1997)

Θέμα: Κοινοτική οικονομική ενίσχυση στον τομέα του περιβάλλοντος

Στο πλαίσιο της δημοσιονομικής θέσης Β4-306 χορηγούνται επιδοτήσεις στο πλαίσιο της προστασίας του περιβάλλοντος. Στην Ε.Ε. C 148 της 16.5.1997 δημοσιεύεται κατάσταση των οργανώσεων που λαμβάνουν τέτοιες επιδοτήσεις.

Μπορεί να αναφέρει η Επιτροπή ποιό πρόγραμμα υπέβαλε η»Van Rossum & Partners»;

Mπορεί η Επιτροπή να παράσχει περαιτέρω πληροφορίες σχετικά με την οργάνωση αυτή; Μπορεί να αναφέρει το καθεστώς της και να παράσχει πρόσφατο κατάλογο των μελών του διοικητικού της συμβουλίου;

Μπορεί να αναφέρει η Επιτροπή πώς έχει ελεχθεί η συνετή χρησιμοποίηση των επιδοτήσεων αυτών;

Απάντηση της κας Bjerregaard εξ ονόματος της Επιτροπής (22 Σεπτεμβρίου 1997)

Το έργο που υπέβαλε η εταιρεία Van Rossum and Partners (Den Haag) B.V.) περιλαμβάνει την οργάνωση κα διαχείριση του συστήματος «ευρωπαϊκά βραβεία 98 στη βιομηχανία για ένα καλύτερο περιβάλλον», ένα διαρκές σύστημα απονομής βραβείων για αξιόλογες περιβαλλοντικές επιδόσεις και ανάπτυξη στη βιομηχανία. Οι εθνικοί οργανωτές οργανώνουν ετήσιους διαγωνισμούς και, ανά διετία, επιλέγουν και προτείνουν εθνικούς υποψήφιους για τα ευρωπαϊκά βραβεία, που μεμονωμένοι εθνικοί οργανωτές αναλαμβάνουν εκ περιτροπής. Οι Κάτω Χώρες έχουν αναλάβει τις σχετικές υποχρεώσεις για το 1998.

Η εταιρεία Van Rossum and Partners επελέγη από την κυβέρνηση των Κάτω Χωρών για να οργανώσει τους εθνικούς ολλανδικούς διαγωνισμούς για τα περιβαλλοντικά βραβεία στη βιομηχανία. Αποστέλλεται στο αξιότιμο μέλος του Κοινοβουλίου και στην γραμματεία του Κοινοβουλίου αντίγραφο των άρθρων συνεργασίας τους, καθώς και τα ονόματα των διευθυντών.

Το έργο ακόμη τελεί εν εξελίξει και δεν θα ολοκληρωθεί πριν από τα τέλη του 1998. Με την ολοκλήρωσή του, ο υπεύθυνος έργου καλείται να υποβάλει τελική έκθεση για το διεκπεραιωθέν έργο καθώς και τελικό λογαριασμό όλων των σχετικών εξόδων, όπως και τελικό ισολογισμό. Τα στοιχεία αυτά θα ελεγχθούν από την Επιτροπή ούτως ώστε να εξασφαλισθεί ότι η εκτέλεση του έργου ήταν η ενδεδειγμένη και τα ολικά έξοδα που αναφέρθηκαν, ακριβή.
ΓΡΑΠΤΗ ΕΡΩΤΗΣΗ E-2900/97 υποβολή: W.G. van Velzen (PPE) και Ria Oomen-Ruijten (PPE) προς την Επιτροπή (17 Σεπτεμβρίου 1997)

Θέμα: Οδηγία IPC, σχετικά με τον ολοκληρωμένο έλεγχο της ρύπανσης του περιβάλλοντος

Στις αρχές του μηνός Αυγούστου, διαπιστώθηκε ότι η περιοχή Zelzate στο Βέλγιο είχε υποστεί σοβαρή ρύπανση του εδάφους η οποία οφείλεται, σύμφωνα με τις μετρήσεις που πραγματοποιήθηκαν, στους πολυκυκλικούς αρωματικούς υδρογονάνθρακες. Οι ουσίες αυτές οι οποίες διαδίδονται μέσω της ατμόσφαιρας, έχουν επίσης ρυπάνει, αν και σε μικρότερο βαθμό, την παραμεθόριο περιοχή Zeeuws-Vlaamse κυρίως τις τοποθεσίες Sas van Gent και Axel στις Κάτω Χώρες. Υπεύθυνη για την ρύπανση αυτή εικάζεται ότι είναι μία επιχείρηση χημικών προϊόντων.

Είναι σε θέση να αναφέρει η Επιτροπή εάν η επιχείρηση αυτή εμπίπτει στο πεδίο εφαρμογής της οδηγίας σχετικά με τον ολοκληρωμένο έλεγχο της ρύπανσης;

Σύμφωνα με την εν λόγω ρύθμιση δεν υποχρεούντο οι βελγικές αρχές να αναφέρουν χωρίς καθυστέρηση τη σοβαρή αυτή ρύπανση και να ενημερώσουν αμέσως τις εθνικές και περιφερειακές ολλανδικές αρχές;

Καθ' ήν περίπτωση δεν είναι δυνατόν να εφαρμοσθεί η οδηγία σχετικά με τον ολοκληρωμένο έλεγχο της ρύπανσης, θα μπορούσε εν προκειμένω να εφαρμοσθεί η οδηγία σχετικά με τα διαλυτικά, προκειμένου να επιβληθούν ορισμένα μέτρα στην εν λόγω επιχείρηση;

Είναι διατεθειμένη η Επιτροπή να ενεργήσει ούτως ώστε να πραγματοποιηθεί τούτο το ταχύτερο δυνατόν, κυρίως για λόγους δημόσιας υγείας;

Απάντηση της κας Bjerregaard εξ ονόματος της Επιτροπής (7 Νοεμβρίου 1997)

Η Επιτροπή ήρθε σε επαφή με τις Βελγικές αρχές σχετικά με το καλούμενο «συμβάν ρύπανσης του εδάφους» του Αυγούστου 1997. Πράγματι το ζήτημα προέκυψε ως αποτέλεσμα ανάλυσης της ρύπανσης του εδάφους που διενεργήθηκε προσφάτως σε όλη τη Φλάνδρα, η οποία αποκάλυψε ιδιαίτερα υψηλό επίπεδο ρύπανσης κοντά στην τοποθεσία Zelzate.

Η εταιρία που θεωρείται ως υπαίτια υπεύθυνη παράγει χημικές ουσίες περισσότερο από μια εκατονταετία. Τα τελευταία έτη οι επιδόσεις της εγκατάστασης ως προς το περιβάλλον έχουν βελτιωθεί εντυπωσιακά, ούτως ώστε δεν είναι πλέον σημαντικές οι εκπομπές. Η ρύπανση δεν θεωρείται κατά συνέπεια ως «σοβαρό συμβάν ρύπανσης», αλλά μάλλον, δεδομένου η ρύπανση μπορεί να παραμείνει στο έδαφος επί πολλές δεκαετίες, ως αποτέλεσμα βαθμιαίας συσσώρευσης επί σειρά ετών λειτουργίας της εγκατάστασης.

Η εν λόγω εγκατάσταση καλύπτεται από την οδηγία 96/61/ΕΚ σχετικά με την ολοκληρωμένη πρόληψη και έλεγχο της ρύπανσης, ((ΕΕ L 257 της 10.10.1996. )) πρέπει ωστόσο να επισημανθεί ότι οι διατάξεις της εν λόγω οδηγίας δεν είναι επιβεβλημένο να εφαρμοστούν από τα κράτη μέλη πριν από τις 30 Οκτωβρίου 1999. Η Επιτροπή έχει ήδη ξεκινήσει σειρά δραστηριοτήτων που αποσκοπούν να εξασφαλίσουν ότι εφαρμόζεται επιτυχώς η οδηγία. Συγκεκριμένα, οι διατάξεις σχετικά με τις διασυνοριακές επιπτώσεις έχουν ήδη χαρακτηριστεί ως θέμα που απαιτεί στενή παρακολούθηση.

Πληροφορίες σχετικά με άλλη σχετική Κοινοτική νομοθεσία περιέχονται στην απάντηση της Επιτροπής επί της γραπτής ερώτησης P-2879/97 της κας Johanna Boogerd-Quaak ((βλέπε σελίδα 90. )).
ΓΡΑΠΤΗ ΕΡΩΤΗΣΗ E-2544/97 υποβολή: Mihail Papayannakis (GUE/NGL) προς την Επιτροπή (24 Iουλίου 1997)

Θέμα: Ρύπανση του Παγασητικού κόλπου.

Η ρύπανση του Παγασητικού κόλπου δεν αποτελεί καινούργιο φαινόμενο. Ο Παγασητικός κόλπος αποτελεί ένα από τα σημαντικότερα παράκτια οικοσυστήματα της Ελλάδος η ισορροπία του οποίου απειλείται από τη ρύπανσή του με φυτοπλαγκτόν, φωσφορικά, βαρέα μέταλλα, νιτρώδη και πετρελαϊκούς υδρογονάνθρακες που οφείλεται στα φυτοφάρμακα, στα αστικά λύματα, στα απόβλητα πλοίων κ.λ.π. Το αποτέλεσμα αυτού του φαινομένου αφ' ενός έχει σοβαρότατες οικολογικές επιπτώσεις, αφ' ετέρου εγείρει κινδύνους υγείας για τους πολίτες ενώ πλήττεται ο τουρισμός και μία σειρά επαγγελμάτων που άμεση εξάρτηση απ' αυτόν και τη θάλασσα.

Σε παλαιότερη ερώτησή μου (Η-0539/94) ((Συζητήσεις του Ευρωπαϊκού Κοινοβουλίου 4-452 (Οκτώβριος 1994). )) η Επιτροπή είχε δηλώσει, δεδομένου ότι παραβιάζονταν σειρά κοινοτικών οδηγιών, ότι ξεκίνησε μία διαδικασία προσφυγής κατά της Ελλάδος, συγκεκριμένα σχετικά με τη μη τήρηση ορισμένων υποχρεώσεων που επιβάλλει η οδηγία 76/464/ΕΟΚ ((ΕΕ L 129 της 18.5.1976, σελ. 23. )). Με δεδομένη τη σοβαρότητα της κατάστασης και με αφορμή την έντονη επανεμφάνιση του φαινομένου της ανάπτυξης του πλαγκτού στην περιοχή, ερωτάται η Επιτροπή σε ποιο συγκεκριμένο στάδιο βρίσκονται οι πρωτοβουλίες που ανέλαβε κατά της Ελλάδος και αν μπορεί να μας γνωστοποιήσει το αποτέλεσμα αυτών.

Απάντηση της κας Bjerregaard εξ ονόματος της Επιτροπής (25 Σεπτεμβρίου 1997)

Η Επιτροπή είχε ασκήσει προσφυγή στο Δικαστήριο των Ευρωπαϊκών Κοινοτήτων στις 5 Ιουλίου 1995 (υπόθεση C-233/95) κατά της Ελλάδας (άρθρο 169 της συνθήκης ΕΚ) για κακή εφαρμογή της οδηγίας 76/464/ΕΟΚ του Συμβουλίου σχετικά με τη ρύπανση που προκαλείται από ορισμένες επικίνδυνες ουσίες που εκχέονται στο υδάτινο περιβάλλον.

Συγκεκριμένα η Επιτροπή θεωρεί ότι η Ελλάδα δεν έχει καταρτίσει τα αναγκαία προγράμματα εξυγείανσης προκειμένου να μειωθεί η ρύπανση των υδάτων του Παγασητικού Κόλπου σε ό,τι αφορά τις ουσίες του πίνακα ΙΙ της οδηγίας. Επίσης, δεν έλαβε μέτρα ούτως ώστε να καθιστά υποχρεωτική την εκ των προτέρων χορήγηση αδείας για την έκχυση αυτών των ουσιών.

Δεδομένου ότι η διαδικασία της υπόθεσης αυτής έχει λήξει, αναμένεται η απόφαση του Δικαστηρίου κατά τους προσεχείς μήνες.
ΓΡΑΠΤΗ ΕΡΩΤΗΣΗ E-2597/97 υποβολή: David Hallam (PSE) προς την Επιτροπή (1 Σεπτεμβρίου 1997)

Θέμα: Περιεκτικότητα σε νικέλιο του νομίσματος ευρώ

Σχετικά με την πρόταση κανονισμού του Συμβουλίου COM(97)0247 τελικό, 4η παράγραφος της εισαγωγής - επιλογή του μετάλλου

1. Ποιά απόδειξη υπάρχει ότι το νικέλιο στα νομίσματα συνδέεται

α) με τη δημιουργία εκζέματος στα χέρια και

β) με την επιδείνωση του ήδη υπάρχοντος εκζέματος;

2. Εάν υπάρχει παρόμοια απόδειξη, πώς οι Ευρωπαίοι

α) έχουν αναπτύξει έκζεμα στα χέρια λόγω του νικελίου στα νομίσματα, ή

β) έχουν χρόνιο έκζεμα εξαιτίας του νικελίου;

Εάν υπάρχει αριθμητική απάντηση στο σημείο 2, υπάρχουν στατιστικές; Και εάν ναι, υπάρχει σχετική τεκμηρίωση;

Απάντηση του κ. de Silguy εξ ονόματος της Επιτροπής (6 Οκτωβρίου 1997)

Είναι επιστημονικά αποδεδειγμένο ότι το νικέλιο που περιέχεται σε αντικείμενα που έρχονται σε άμεση και παρατεταμένη επαφή με το δέρμα είναι δυνατό να προκαλέσει μια πρωτογενή ευαισθητοποίηση σε άτομα που εκτίθενται στο νικέλιο ή δερματίτιδα σε άτομα που είναι ήδη ευαισθητοποιημένα.

Ωστόσο, πολύ λίγες μελέτες έχουν δημοσιευθεί σχετικά με τις ενδεχόμενες δερματολογικές επιπτώσεις οι οποίες οφείλονται στο νικέλιο που περιέχεται στα κέρματα. Επιπλέον, δεν υπάρχουν επίσημες επιδημιολογικές μελέτες επί του θέματος.

Μετά από αίτημα της Επιτροπής, η επιστημονική επιτροπή τοξικότητας και οικοτοξικότητας των χημικών ενώσεων εξέτασε τους κινδύνους που ανακύπτουν από τη χρησιμοποίηση των κερμάτων που περιέχουν νικέλιο. Σύμφωνα με τα συμπεράσματα της επιτροπής, δεν υπάρχουν ενδείξεις ότι τα παρόντα κέρματα δύνανται να προκαλέσουν ευαισθητοποίηση. Όσον αφορά τα ήδη ευαισθητοποιημένα άτομα, η ανάλυση των πολύ περιορισμένων διαθέσιμων στοιχείων, οδήγησε την επιτροπή στο συμπέρασμα ότι ελάχιστες περιπτώσεις δερματίτιδας δύνανται να προκληθούν από το νικέλιο που περιέχεται στα σημερινά κέρματα, τόσο στο μέσο καταναλωτή όσο και σε άτομα που ασχολούνται επαγγελματικά με τα νομίσματα.

Η εκπόνηση περαιτέρω μελετών φαίνεται απαραίτητη για την απόκτηση σημαντικών από στατιστική άποψη δεδομένων όσον αφορά τον ενδεχόμενο ρόλο του νικελίου που περιέχουν τα κέρματα στην επιδείνωση του εκζέματος των χεριών.

Είναι, ωστόσο, σκόπιμο να επισημανθεί ότι τα τεχνικά χαρακτηριστικά που πρότεινε η Επιτροπή για τα κέρματα ευρώ θα έχουν ως αποτέλεσμα τη μείωση του ποσοστού από 75% σήμερα σε 8% των κερμάτων σε κυκλοφορία στην Κοινότητα που περιέχουν νικέλιο.
ΓΡΑΠΤΗ ΕΡΩΤΗΣΗ E-2968/97 υποβολή: Alexandros Alavanos (GUE/NGL) προς την Επιτροπή (17 Σεπτεμβρίου 1997)

Θέμα: Δημιουργία Κέντρων Ημέρας για τη φροντίδα των ατόμων με ειδικές ανάγκες

Το επιχειρησιακό πρόγραμμα «Καταπολέμηση του αποκλεισμού από την αγορά εργασίας» και ειδικά το Υποπρόγραμμα 1 « Ένταξη και επανένταξη στην αγορά εργασίας ατόμων με ειδικές ανάγκες» απευθύνεται στους ψυχικά ασθενείς και στα άτομα με νοητική καθυστέρηση, με ενέργειες που θα τους βοηθήσουν να αποκτήσουν την ικανότητα για αυτόνομη διαβίωση. Το Υποπρόγραμμα 1 σε συνεργασία με το επιχειρησιακό πρόγραμμα «Υγεία - Πρόνοια» ορίζει τη δημιουργία και λειτουργία Κέντρων Ημέρας για τη φροντίδα των ατόμων με ειδικές ανάγκες.

Επειδή υπάρχει χρονοδιάγραμμα για το Υποπρόγραμμα 1 από το 1994, ερωτάται η Επιτροπή: - ποιά είναι η πορεία των Κέντρων Ημέρας, πόσα έχουν δημιουργηθεί και πού;

Απάντηση του κ. Flynn εξ ονόματος της Επιτροπής (7 Νοεμβρίου 1997)

Το υποπρόγραμμα 1 του επιχειρησιακού προγράμματος «Καταπολέμηση του αποκλεισμού από την αγορά εργασίας» απευθύνεται σε άτομα με ειδικές ανάγκες, συμπεριλαμβανομένων και των ψυχικά ασθενών ή των ατόμων με διανοητική καθυστέρηση. Η Επιτροπή επιθυμεί να διευκρινίσει στο αξιότιμο μέλος του Κοινοβουλίου ότι τα Κέντρα Ημέρας για τη φροντίδα ατόμων με ειδικές ανάγκες αναφέρονται στο εν λόγω υποπρόγραμμα ως επιλέξιμο συνοδευτικό μέτρο υποστήριξης, που θα μπορούσε να συμβάλλει στην κοινωνικο-οικονομική επανένταξη των ατόμων αυτών, χωρίς όμως να προβλέπεται ειδικά η δημιουργία τέτοιου είδους κέντρων.

Όσον αφορά το υποπρόγραμμα 2 «Πρόνοια» του επιχειρησιακού προγράμματος «Υγεία-Πρόνοια», υπάρχουν τρία μέτρα με τα οποία προβλέπεται η δημιουργία κέντρων διάφορων ειδών για άτομα με ειδικές ανάγκες.

Στο μέτρο 2.1. προβλέπεται η δημιουργία σειράς κέντρων φροντίδας για την προστασία και την εκπαίδευση ατόμων με ειδικές ανάγκες και σημαντικός αριθμός (25) κέντρων βρίσκεται υπό μελέτη ή κατασκευάζεται στις πρωτεύουσες διαφόρων νομών, οι οποίες κρίθηκαν ότι στερούνται τέτοιας υποδομής.

Στο μέτρο 2.2. προβλέπεται ο εκσυγχρονισμός και η ανακαίνιση περιορισμένου αριθμού κέντρων προνοίας (9-10) με στόχο την παροχή της καλύτερης δυνατής φροντίδας για την αποκατάσταση των ατόμων αυτών. Επιπλέον πρόκειται να υλοποιηθεί η δημιουργία περιορισμένου αριθμού κέντρων για αυτιστικά άτομα.

Στο μέτρο 2.3. προβλέπεται ένα δίκτυο κέντρων στην Αττική και τη Θεσσαλονίκη για τις πρώτες επεμβάσεις και τη φροντίδα ατόμων με ειδικές ανάγκες και άλλων αποκλεισμένων ομάδων, η δημιουργία του οποίου έχει ήδη σχεδιαστεί και πρόκειται να υλοποιηθεί σύντομα.
ΓΡΑΠΤΗ ΕΡΩΤΗΣΗ E-2359/97 υποβολή: Undine-Uta Bloch von Blottnitz (V) προς την Επιτροπή (10 Iουλίου 1997)

Θέμα: Εξόρυξη χρυσού στη Δυτική Τουρκία και η συμμετοχή της ΕΕ

Στη Δυτική Τουρκία (περιοχή κοντά στο Αιγαίο: Πέργαμος και Εντρεμίτ) γίνεται σύμφωνα με πληροφορίες πλύσιμο χρυσού με τη βοήθεια του δηλητηριώδους κυανιούχου νατρίου. Το Ευρωπαϊκό Κοινοβούλιο σε ψήφισμά του (Β4-0410/94 ((ΕΕ C 341, 5.12.1994, σελ. 169. ))) στις 17.11.1994, τάχθηκε κατά της συμμετοχής ευρωπαϊκών επιχειρήσεων στις ενέργειες αυτές. Αποφασιστικής σημασίας ήταν τα ακόλουθα επιχειρήματα: από τις λεκάνες περισυλλογής για την ιλύ κυανιούχου νατρίου παράγεται υδροκυανικό οξύ σε συγκεντρώσεις επικίνδυνες για τη ζωή των ανθρώπων. Επιπλέον δε, η περιοχή συγκαταλέγεται σε μια από τις πιο σεισμογενείς της γης. Ο κίνδυνος μολύνσεως του υδροφόρου ορίζοντα από το κυανιούχο νάτριο είναι μεγάλος. Οι συνέπειες από μια ρήξη στο φράγμα, θα ήσαν καταστροφικές, σε περίπτωση που η ιλύς του κυανιούχου νατρίου εξεχέετο στους παρακειμένους αγρούς.

Στην παράγραφο 4 του προαναφερθέντος ψηφίσματος καλείται η Επιτροπή να εξετάσει τις οικολογικές συνέπεις του προγράμματος εξορύξεως χρυσού. Εξάλλου, καλούνται τα κράτη μέλη και η Επιτροπή να λάβουν μέτρα ώστε να αποτρέψουν μια επικείμενη οικολογική καταστροφή.

1. Έχει εξετάσει η Επιτροπή τις οικολογικές συνέπειες του έργου και σε ποιά συμπεράσματα έχει καταλήξει;

2. Ποιά μέτρα έχει λάβει η Επιτροπή για να αποτρέψει την οικολογική καταστροφή και ποιά συμπληρωματικά μέτρα προτίθεται ακόμη να λάβει;

3. Γνωρίζει η Επιτροπή ποιά μέτρα έχουν λάβει τα επιμέρους κράτη μέλη προκειμένου να αποτρέψουν την οικολογική καταστροφή; Εάν ναι, περί ποίων μέτρων πρόκειται ακριβώς;

4. Πώς αξιολογεί η Επιτροπή το γεγονός της συμμετοχής ευρωπαϊκών επιχειρήσεων στο έργο αυτό και της εφαρμογής στην Τουρκία οικολογικά καταστροφικών διαδικασιών, οι οποίες θα ήσαν απαγορευμένες στην ΕΕ;

Απάντηση του κ. Van den Broek εξ ονόματος της Επιτροπής (15 Σεπτεμβρίου 1997)

Το Αξιότιμο Μέλος του Κοινοβουλίου παρακαλείται να ανατρέξει στην απάντηση που έδωσε η Επιτροπή στην γραπτή ερώτηση αριθ. 2232/92 του κ. Αλαβάνου ((ΕΕ C 95 της 5.4.1993. )).

Η Επιτροπή θα προσπαθήσει να λάβει πληροφορίες για τις εγκαταστάσεις που αναφέρει το Αξιότιμο Μέλος του Κοινοβουλίου και βρίσκονται στην περιοχή του Αιγαίου. Οι εγκαταστάσεις αυτές βρίσκονται εκτός του κοινοτικού εδάφους και γι' αυτό το λόγο δεν ισχύουν γι' αυτές οι κοινοτικές οδηγίες.

Στο πλαίσιο της οικονομικής συνεργασίας μεταξύ της Κοινότητας και της Τουρκίας, οι τουρκικές αρχές υπέβαλαν, εξάλλου, στην Επιτροπή ένα σχέδιο στον τομέα της αξιολόγησης και του ελέγχου της ρύπανσης της θάλασσας, του εδάφους και του αέρα για το σύνολο των μεσογειακών ακτών της Τουρκίας. Ωστόσο, λόγω της κατάστασης της οικονομικής συνεργασίας με την Τουρκία, η Επιτροπή δεν είναι σε θέση να αναφέρει εάν ένα τέτοιο πρόγραμμα θα μπορέσει να χρηματοδοτηθεί το 1997.
ΓΡΑΠΤΗ ΕΡΩΤΗΣΗ E-2524/97 υποβολή: Panayotis Lambrias (PPE) προς την Επιτροπή (24 Iουλίου 1997)

Θέμα: ΕΙΣΑΓΩΓΗ ΤΟΥ ΘΕΣΜΟΥ ΤΩΝ ΕΛΕΓΚΤΩΝ ΠΕΡΙΒΑΛΛΟΝΤΟΣ

Ύστερα από την τροποποίηση του άρθρου 171 Συνθ. ΕΕ και την έναρξη επιβολής κυρώσεων από το ΔΕΚ (Ε.Ε. C 63/2, 28.2.1997) βρισκόμαστε στην έναρξη νέας περιόδου ενισχυμένης επιβολής του κοινοτικού δικαίου. Δεδομένου ότι το κοινοτικό δίκαιο περιβάλλοντος έχει ιδιαίτερα αναπτυχθεί τα τελευταία 20 χρόνια και αποτελεί αντικείμενο ζωτικού ενδιαφέροντος των πολιτών και με σκοπό την παρότρυνση και ενίσχυση της προσπάθειας των κρατών μελών για εφαρμογή του εν λόγω δικαίου και την αποφυγή της επιβολής επαχθών χρηματικών κυρώσεων από το ΔΕΚ, ερωτάται η Επιτροπή αν σκοπεύει να εισαγάγει τον θεσμό των κοινοτικών ελεγκτών περιβάλλοντος κατά το αντίστοιχο πρότυπο που ισχύει σε άλλους τομείς της κοινοτικής πολιτικής.

Απάντηση της κ. Bjerregaard εξ ονόματος της Επιτροπής (15 Σεπτεμβρίου 1997)

Η Επιτροπή έχει πλήρη επίγνωση του αξιοσημείωτου ρόλου που είναι σε θέση να διαδραματίσουν τα σώματα ελεγκτών στον τομέα του περιβάλλοντος. Θεωρεί, εξάλλου, ότι είναι θέμα υψίστης σημασίας να εκτελούν αποτελεσματικά οι διάφορες αρμόδιες αρχές των κρατών μελών τις αποστολές επιθεώρησης που είναι αναγκαίες για την αποτελεσματική προστασία του περιβάλλοντος. Στο πλαίσιο αυτό, η Επιτροπή εφιστά την προσοχή του Αξιότιμου Μέλους στην ανακοίνωσή της με ημερομηνία 22 Οκτωβρίου 1996 ((Έγγραφο COM(96) 500 τελικό )) για την εφαρμογή του κοινοτικού δικαίου στον τομέα του περιβάλλοντος. Στο εν λόγω έγγραφο, η Επιτροπή ανακοινώνει την πρόθεσή της να εκδώσει συστάσεις με τις οποίες θα καθορίζονται, ιδίως, οι κατευθυντήριες γραμμές στον τομέα των περιβαλλοντικών ελέγχων. Η Επιτροπή ελπίζει κατά τον τρόπο αυτόν να συμβάλει ώστε να περιορισθεί η μεγάλη ποικιλία καταστάσεων που επικρατούν επί του παρόντος στα κράτη μέλη στον υπόψη τομέα.

Το Συμβούλιο, στο ψήφισμά του της 19ης Ιουνίου 1997, επιβεβαιώνει την προσέγγιση που ακολουθεί η Επιτροπή και την καλεί να επεξεργασθεί, βάσει των εργασιών που επιτελέσθηκαν στο πλαίσιο του «Δικτύου για την εφαρμογή του κοινοτικού δικαίου στον τομέα του περιβάλλοντος» (IMPEL) ((IMPEL: European Union Network for Implementation and Enforcement of Environmental Law )), ελάχιστα κριτήρια για τις αποστολές επιθεώρησης που εκτελούνται στο επίπεδο των κρατών μελών. Η Επιτροπή καλείται, ομοίως, να εξετάσει τα ενδεχόμενα μέτρα ώστε τα κράτη μέλη να είναι σε θέση να εξασφαλίσουν ομοιόμορφη εφαρμογή και εκτέλεση της κοινοτικής νομοθεσίας στον τομέα του περιβάλλοντος.
ΓΡΑΠΤΗ ΕΡΩΤΗΣΗ E-2398/97 υποβολή: Carles-Alfred Gasςliba i Bφhm (ELDR) προς την Επιτροπή (10 Iουλίου 1997)

Θέμα: Οικολογική ζημία στο τέναγος Oliva-Pego

Το τέναγος Oliva-Pego, το οποίο βρίσκεται στην Κοινότητα της Βαλένθιας, έχει υποστεί κατά τις τελευταίες εβδομάδες σημαντικές ζημίες εξαιτίας των συνεχών πυρκαγιών, εκχερσώσεων και αποξηράνσεων, γεγονός που αποτελεί σημαντική οικολογική ζημία, η οποία θα πρέπει να επανορθωθεί με την υλοποίηση του σχεδίου εθνικού δρυμού στην περιοχή αυτή.

Γνωρίζει η Επιτροπή την κατάσταση στην οποία βρίσκεται σήμερα το σχέδιο εθνικού δρυμού του τενάγους Oliva-Pego; Μπορεί να μας ενημερώσει σχετικά με την κατάσταση των ενισχύσεων που ζητήθηκαν από τις αρχές της Βαλένθιας με στόχο την αγορά εκτάσεων από τους γεωργούς;

Aπάντηση της κας Bjerregaard εξ ονόματος της Επιτροπής (12 Σεπτεμβρίου 1997)

Η Επιτροπή γνωρίζει τα γεγονότα που συνέβησαν στα έλη του Pego-Oliva, δεδομένου ότι η διατήρηση της περιοχής αυτής αποτελεί έναν από τους στόχους του έργου «Programma de acciones para la conservaciσn de humedales valencianos y creaciσn de αreas de reserva para el samaruc (Valencia hispanica)», του Life Nature, του οποίου η σύμβαση (B4-3200/92/15183 και Β4-3200/95/525) συνήφθη τον Δεκέμβριο του 1992 μεταξύ της Επιτροπής και της διοίκησης της Βαλένθια.

Η Επιτροπή ζήτησε από τον δικαιούχο την περιοδική διαβίβαση πληροφοριών για τις δράσεις που αναλαμβάνονται με στόχο την εξασφάλιση της προστασίας της εν λόγω υγρής ζώνης από τις δραστηριότητες ορισμένων γεωργών. Τα ληφθέντα μέτρα είναι τα ακόλουθα:

- Κατάθεση αγωγής εκ μέρους του διευθυντή της προστατευτέας ζώνης κατά του δημάρχου του Pego (εικαζόμενη φθορά φυσικών πόρων, του περιβάλλοντος, σοβαρή ανυπακοή και παράνομη κράτηση).

- Εντολή της Consejeria de medio ambiente με την οποία αναστέλλεται κάθε είδους δραστηριότητα στα έλη,

- εντολή του αρμόδιου δικαστή, με την οποία απαγορεύεται κάθε δραστηριότητα στα έλη και ανατίθεται στην Πολιτοφυλακή η επιτήρηση και η αποτροπή ενδεχόμενων παραβάσεων,

- οι αντίθετες με την ως άνω απαγόρευση ενέργειες απετέλεσαν το αντικείμενο αντίστοιχων καταγγελιών στο αρμόδιο εθνικό δικαστήριο.

Το 1996, η διοίκηση της Βαλένθια αγόρασε, ή πραγματοποίησε διαβήματα για την αγορά, στα έλη του Pego-Oliva, 569 «anegdas» (περίπου 50 εκτάρια), συνολικής αξίας, 111 εκατομ. pesetas. Πραγματοποιούνται διαβήματα για την αγορά ανάλογης έκτασης το 1997.
ΓΡΑΠΤΗ ΕΡΩΤΗΣΗ E-2899/97 υποβολή: Glenys Kinnock (PSE) προς την Επιτροπή (17 Σεπτεμβρίου 1997)

Θέμα: Εφαρμογή του Ψηφίσματος του Συμβουλίου σχετικά με τα δύο φύλα στην Ευρωπαϊκή αναπτυξιακή συνεργασία, Δεκέμβριος 1995

Στο ψήφισμά του της 20.12.1995 για την ενσωμάτωση παραμέτρων σχετικών με τα δύο φύλα στην Ευρωπαϊκή αναπτυξιακή συνεργασία, το Συμβούλιο κατέληξε στα εξής δύο συμπεράσματα:

«17. Το Συμβούλιο καλεί την Επιτροπή, αφού διαβουλευθεί με εμπειρογνώμονες επί θεμάτων των δύο φύλων και ανάπτυξης προερχόμενους από την Κοινότητα και τα κράτη μέλη, να καταρτίσει συγκεκριμένες προτάσεις για τα κοινά κριτήρια και δείκτες που θα ισχύουν για την υποβολή εκθέσεων σχετικά με την εφαρμογή του παρόντος ψηφίσματος...»

«18. Προκειμένου να εξασφαλισθεί συγκεκριμένη και αποτελεσματική παρακολούθηση της εφαρμογής του παρόντος ψηφίσματος, το Συμβούλιο θα εξετάσει την πρόοδο που πραγματοποίησαν η Κοινότητα και τα κράτη μέλη στη σύνοδό του κατά το δεύτερο εξάμηνο του 1997».

Εκτός από το παρόν ψήφισμα του Συμβουλίου, τί άλλα μέτρα έχουν υιοθετηθεί για τη θέσπιση κοινών κριτηρίων και δεικτών που θα ισχύουν για την υποβολή εκθέσεων σχετικά με την εφαρμογή του ψηφίσματος;

Απάντηση του κ. Marin εξ ονόματος της Επιτροπής (10 Οκτωβρίου 1997)

Σύμφωνα με την απόφαση του Συμβουλίου της 20ής Δεκεμβρίου 1995, παρουσιάστηκαν από την Επιτροπή, σε συνεδρίαση εμπειρογνωμόνων από τα κράτη μέλη, το 1996, αρχικές προτάσεις για τη μεθοδολογία σχετικά με το δύσκολο ζήτημα του σχεδιασμού κοινών κριτηρίων και δεικτών. Στη συνέχεια των συζητήσεων της συνεδρίασης αυτής, παρουσιάστηκε από την Επιτροπή σε μια δεύτερη συνεδρίαση εμπειρογνωμόνων από τα κράτη μέλη, στις 11-12 Σεπτεμβρίου 1997 ερωτηματολόγιο που χρησιμοποιεί κοινά κριτήρια και κοινούς δείκτες. Το σχέδιο αυτό εγκρίθηκε, με ορισμένες μικρές αναθεωρήσεις, και θα αρχίσει να ισχύει σύντομα.

Στο ενδιάμεσο διάστημα, θα συμπληρωθεί έγκαιρα λεπτομερής έκθεση σχετικά με την πρόοδο που σημειώθηκε όσον αφορά την εφαρμογή της απόφασης από την Κοινότητα και τα κράτη μέλη, για τη συνεδρίαση του Συμβουλίου για την Ανάπτυξη τον Νοέμβριο του 1997.
ΓΡΑΠΤΗ ΕΡΩΤΗΣΗ E-2881/97 υποβολή: Brendan Donnelly (PPE) προς την Επιτροπή (17 Σεπτεμβρίου 1997)

Θέμα: Προγράμματα δημογραφικού ελέγχου

Μπορεί να προβεί η Επιτροπή σε κάποια δήλωση σχετικά με τα πρακτικά μέτρα που λαμβάνουν οι υπάλληλοί της ώστε να εξασφαλίζεται ότι η χρηματοδότηση προγραμμάτων δημογραφικού ελέγχου στις αναπτυσσόμενες χώρες δεν διοχετεύεται σε χώρες ή οργανώσεις που ασκούν ή ανέχονται καταναγκαστικά μέτρα;

Απάντηση του κ. Pinheiro εξ ονόματος της Επιτροπής (13 Οκτωβρίου 1997)

Στο νέο κανονισμό του Συμβουλίου της 22ας Ιουλίου 1997 (ΕΚ) αριθ. 1484/97 σχετικά με την παροχή βοήθειας για τις πολιτικές και τα προγράμματα στον τομέα του δημογραφικού ελέγχου στα αναπτυσσόμενα κράτη ((ΕΕ L 202 της 30.7.1997. )), υπενθυμίζεται, στο αιτιατικό αριθ. 9, ότι η Κοινότητα καταδικάζει κάθε παραβίαση των ανθρωπίνων δικαιωμάτων υπό μορφή υποχρεωτικής έκτρωσης ενώ διατυπώνεται στο άρθρο του 6 ότι οι δράσεις συνεργασίας εφαρμόζονται βάσει διαλόγου με τις ενδιαφερόμενες εθνικές, περιφερειακές και τοπικές αρχές, κατά τρόπο ώστε να αποφεύγεται η εφαρμογή προγραμμάτων εξαναγκαστικού χαρακτήρα, ή τα οποία περιλαμβάνουν άνιση μεταχείριση ή παραβιάζουν τα θεμελιώδη δικαιώματα του ανθρώπου.

Οι παρεμβάσεις τις οποίες στηρίζει η Επιτροπή πρέπει να βασίζονται στις αρχές αυτές. Για την επιβεβαίωση του σημείου αυτού η Επιτροπή ανατρέχει ιδίως σε προσεκτική προκαταρκτική ανάλυση των έργων και δράσεων που υποβάλλονται για εκτέλεση καθώς επίσης και σε διάλογο με τους εταίρους της και τους συμβαλλομένους.